作者:辛棄疾
標題:山鬼謠・摸魚兒
內容:問何年，此山來此，西風落日無語。看君似是羲皇上，直作太初名汝。溪上路。算只有、紅塵不到今猶古。一杯誰舉。笑我醉呼君，崔嵬未起，山鳥覆杯去。須記取。昨夜龍湫風雨。門前石浪掀舞。四更山鬼吹燈嘯，驚倒世間兒女。依約處。還問我、清遊杖屨公良苦。神交心許。待萬里攜君，鞭笞鸞鳳，誦我遠遊賦。